Ganet eo bet e 1903 en Indez, en ur familh hanter saoz hag indezat, George Orwell, e wir anv Eric Blair, a reas e studi en Eton. E 1922 ez eas kuit evit mont da Virmania, e-lech ma teuas da vezañ ezel eus Polis Impalaeriezh an Indez. En gwir ne blije ket kalz ar vicher-se dezhañ, hag er mod-se, e 1928, pa oa o vakañsiñ e Bro-Saoz, e roas e zilez eus e garg; choant en doa da vevañ evel ur skrivagner tra-ken. Hep boujedenn ebet gantañ e teuas da Bariz e-lech ma renas buhez ur chlasker-bara, kent mont da skaotañ listri en ur restaorant. A-ziwar an danvez pa oa o krakvevañ e tegasas ur levr eñvorennoù, sed : Down and out in Paris and London. Embannet eo bet e galleg e 1935 hag adanvet La Vache enragée, gant an ti-embann N.R.F.. Hag eñ distro da Vro-Saoz. Mont a reas da vestr-skol, implijad en ul levraoueg, ha mont a reas da ezel er POUM e-pad brezel diabarzh Spagn. Gloazet e voe e 1937 e Huesca. Heuget gant hollveliouriezh ar stalinourien, kerse gant an demokrated pouer, ez eas da Varoko. E 1939 e voe anvet da serjant, ha disoudardet. Gounit a reas e vara dre labourat el labouradegoù e-pad an noz. A-benn ar fin e voe roet fred dezhañ evel spiker er BBC. E 1943 e teuas da vezañ pennrener ar pemdezieg The Tribune, hag, e 1945, kazetenner kefridiel evit The Observer e Frañs hag Alamagn. Er bloavezh-se e savas ur pennad brudet ma oa difennet gantañ e genvroad P. G. Woodhouse, bet prizoniad a-hed ar brezel, ha tamallet dezhañ bezañ kenlabouret gant an Alamaned. Tapet gant an droug-skevent abaoe bloavezhioù ez eas dan anaon en ur glinikenn eus bannlev Londrez e miz Genver 1950. E-pad e vloavezhioù diwezhañ, o stourm a-enep dar marv, e skrivas e romant diwezhañ 1984. Lakaat a ra aze dre skrid nechamant gwashañ an dud frank eus hon mare.